Ǹdzóe biá. Bɔ́n bə́ Koré. Sáləmen. 2Mína məyɔŋ mə́sə, vógólán ná, mína bǒd yā sí kə́ə́gan məlɔ́, 3zəzə̌ bod ai mim̀faŋ mí bod, miǹkúkúmá fǔfulu ai mim̀búbúá ! 4Anyu dáma lákūli ǹyəmán mam mə́ ényǐŋ yā ńnə̄m wáma, makúli fəg. 5Makə̂ alɔ́ á ńkaná, matimi ndímba yǎ ńkana ai mvɛ́d dzama. 6Ású dzé myāmbáda ábǒg ámalá ? Bəbə̂ məfəgə́ míńtótóm á báboman ma á nyɔ́l, 7ai ébá báfidi akúmá dábán. Bâbɔ ǹgúngúan ai ábūí ákúmá bə́ ngúnú ai dɔ́ ? 8Hədá, mod a sə́ kig dzǎm kus ényɔ́ ḿbɔ̄g, ngə́ á yân ai Zambá táŋ yǎ ákodé díé. 9Tɔ bə́ sōé táŋ yá ású ényiŋ dzyá, é bə̄lə́ naa é mana eməmáná.[1] 10Yə nâ a nə́ nyiŋ á ńtíé kɔ́m ? Nâ nyé ā ngāyén kig ébé ngǎ ? 11Bâ bāyén hḿ mim̀fəfə́g mí wúag, bə́ wúag anə́ fə okúkud ai ezíligan, bə́ lígi ai bod bə́fə́ ákúmā dábán. 12Bə́ ḿbə́ tsogo nâ məndá mábán mə́ nə̄ á ńtíé kɔ́m, bitɔbɔgɔ byábán təge ai andámán, bə́ ngáyole məbódā məsí mwé mábán ! 13Mod ai abuí ólúgu wōē ásə ǎ lod kig alú: a fulan ai éyə́m yā bátsíg. 14Etiliga ébá bə́ bə̄lə́ ákūd afidí ai bɔ́bə́bēn á dzīlí, ényíŋ yáyanga ébá báwóg ńkɔ̄bɔ̄ wábán zám: 15ǹkunda bíyə́m yā bányəŋə́lə á tolendǒŋ nyūlú, awû énye ǎ kə ai bɔ́ á mə̄dîga. Kídí lénde, é bod bə́ nə́ mīńnə̄m tə́tə̄lə́ báyi bɔ́ tságada. Məndəm mábán mə́ māná dímizan á ndoán kɔ́m. Bə́ nə oyáb ai məndá mə́ kúm mábán. 16Dzam dá, Zamba a yi kode ényiŋ dzáma á tolendǒŋ: Owé, a yi ma nɔŋ. 17Tə wafyángan mbáda éyɔŋ mod ǎ fugulu akúmá ai éyɔŋ dúmá yā ndá dzīé lánáŋ. 18Amú ábǒg áwú ǎ kə̌ kig tɔ ai dzóm, ńdɔ̄ fə̄ dúmá díe lásǔs kig ai nyé. 19Ábōg á ngābə́ á tála, a tamaŋan nyémēn: “Bâkud wa kób amú mam mə́sə mâwulu m̀bəŋ ású dóe !” 20A yi kə yían áyōm bēsīá yā bángábǎd kīg fə yén ḿfyɛ. 21É mod yǎ á nadá ólugú étē, hədá ā ndzí kig wóg, a fulan ai éyə́m yā bátsíg. [1] Ebúg yā Bibɛl fulańsi “cesser” yâtimiban nâ “ávɔd”. Bí̌ ńtɔ̄á hḿ dzǎm dzó naa: “Enyiŋ ésə̄ é bə̄lə́ naa é vɔdɔ evɔvɔ́dɔ́.”